b'\n_START_ARTICLE_\nAnja Angel\n_START_PARAGRAPH_\nAnja Angel, o.s. Larjanko, (s. 21. marraskuuta 1939 Oulu) on suomalainen toimittaja ja kirjailija. _NEWLINE_Angel on opiskellut Pariisissa Sorbonnen yliopiston toimittajakoulussa 1960\xe2\x88\x921962 ja sen j\xc3\xa4lkeen Phnom Penhin rojalistis-sosialistis-buddhalaisessa yliopistossa Kambod\xc5\xbeassa. Angel on my\xc3\xb6s ty\xc3\xb6skennellyt Ranskassa ja Kambod\xc5\xbeassa. H\xc3\xa4n oli toimittajana Me Naiset -lehdess\xc3\xa4 1966\xe2\x88\x921973, mutta vuodesta 1978 h\xc3\xa4n on ollut vapaa toimittaja ja vuodesta 1993 vapaa kirjailija._NEWLINE_Angel oli yksi teoksen Avioero suomalaiseen tapaan (1969) kirjoittajista. H\xc3\xa4n on julkaissut siskonsa Leena Larjangon kanssa tietoteokset Suomalainen unikirja (1978) ja Suuri suomalainen unikirja (1981)._NEWLINE_Angelin romaani Kultatukka (1982) voitti kolmannen palkinnon UKK:n viihderomaanikilpailussa. Viihderomaani Joka tiikerill\xc3\xa4 ratsastaa (1996) sijoittuu Kambod\xc5\xbeaan. Angelin kirjoittamat kirjat Tosinainen ei ik\xc3\xa4\xc3\xa4ns\xc3\xa4 itke (1996) ja Tosinaista ei Viagralla vietell\xc3\xa4 (1999) on kuvittanut Seppo Hyrk\xc3\xa4s. _NEWLINE_Angel on naimisissa rikoskirjailija Pentti Kirstil\xc3\xa4n kanssa. He julkaisivat vuosina 2005\xe2\x88\x922007 kolme salapoliisiromaania salanimell\xc3\xa4 Ursula Auer. Omalla nimell\xc3\xa4\xc3\xa4n Angel on julkaissut rikosromaaneja jo vuodesta 1993 asti.'